EELNÕU 2020/283

								KOMISJONID:

eelarve- ja arengu-	JK	
haridus-		
kultuuri- 	X	
majandus-		
revisjoni-		
sotsiaal- 		

VILJANDI LINNAVOLIKOGU

OTSUS

24. september 2020   nr
Koostöölepingu sõlmimine

Kohaliku omavalitsuse korralduse seaduse § 22 lõike 1 punkti 8 ja Viljandi linna esindamise korra § 4 lõike 3 alusel ja arvesse võttes, et 29. aprillil 2019. a sõlmisid Tartu linn ja 19 Lõuna- Eesti omavalitsust lepingu koostöö tegemiseks Tartu linna kandideerimisel 2024. aasta Euroopa kultuuripealinnaks ning kultuuripealinna programmi elluviimiseks Viljandi Linnavolikogu

o t s u s t a b:

1. Sõlmida Sihtasutusega Tartu 2024 (registrikood 90014885) koostööleping, mille eesmärgiks on Euroopa kultuuripealinn Tartu 2024 tegevuste rahastamine, kohalike omavalitsuste toetuse jagunemine ja kohalike omavalitsuste koostöö (lepingu projekt lisatud).

2. Osaleda Tartu 2024 Euroopa kultuuripealinn tegevuste rahastamisel ja tegevuste läbiviimisel käesoleva otsuse punktis 1 nimetatud koostöölepinguga kokkulepitavas mahus.  

3. Viljandi Linnavalitsusel nimetada Viljandi linna esindajaks kultuurijuht, kes kuulub kultuuripealinna programmi ettevalmistavasse regionaalsesse ekspertkomisjoni, mis nõustab sihtasutust kultuuripealinna programmi regionaalse osa ettevalmistamisel välja töötatava statuudi alusel.

4. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

5. Otsus jõustub teatavakstegemisest.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Ene Rink, Evelin Lagle-Nõmm
Esitatud: 
Esitaja: Viljandi Linnavalitsus				Ettekandja: Madis Timpson
Lk arv: 4
Hääletamine: koosseisu häälteenamus
Seletuskiri
Koostöölepingu sõlmimine

Eelnõu eesmärk on anda nõusolek Sihtasutusega Tartu 2024 (registrikood 90014885) koostöölepingu sõlmimiseks, mille eesmärgiks on Euroopa kultuuripealinn Tartu 2024 tegevuste rahastamine, kohalike omavalitsuste toetuse jagunemine ja kohalike omavalitsuste koostöö.

Kohaliku omavalitsuse korralduse seaduse § 22 lõike 1 punkti 8 alusel on volikogu ainupädevuses tulevikus raha väljamaksmist nõudvate pikaajaliste kohustuste võtmine. 

Viljandi linna esindamise korra § 4 lõike 3 kohaselt võivad linnavolikogu ja linnavalitsus linna esindamiseks anda volitusi teistele isikutele. Linnavolikogu volitus antakse linnavolikogu otsusega. Linnavalitsuse volitus antakse korraldusega.

Euroopa kultuuripealinn on Eesti 2024. aasta tippsündmus ning Lõuna-Eesti suurim valdkondade ülene koostööprojekt. Põhjalikud ettevalmistused on alanud üle Lõuna-Eesti ning tiitliaasta 2024 on mitu aastat kasvanud kultuuri-, kunsti-, ja haridusprogrammi ning turundustegevuste kõrgpunkt. Ettevalmistusi ja elluviimist koordineerib Tartu linna asutatud SA Tartu 2024, kelle institutsionaalseteks partneriteks on Lõuna-Eesti omavalitsused, Kultuuriministeerium jpt avaliku, era ja kolmanda sektori kultuuri-, haridus-, turismi- jm organisatsioonid.

Euroopa kultuuripealinna plaanipäraseks ettevalmistamiseks ja elluviimiseks on loodud SA Tartu 2024 ja Lõuna-Eesti omavalitsuste ettepanekute põhjal Tartu 2024 koostööleping aastateks 2021-2025. Koostöölepinguga on palutud liituma lisaks Viljandi linnale Elva vald, Kastre vald, Peipsiääre vald, Setomaa vald, Antsla vald, Luunja vald, Põlva vald, Tartu vald, Võru linn, Võru vald, Kambja vald, Nõo vald, Räpina vald, Tõrva vald, Kanepi vald, Otepää vald, Rõuge vald, Valga vald.

Viljandi linnal on võimalus osaleda Euroopa kultuuripealinna kui Euroopa ühe suurima kultuurisündmuse loomises ja saada mitmekülgset kasu linna kultuurielule ning ettevõtlusele.

Eelnevate Euroopa kultuuripealinnade kogemustel prognoositakse, et 2024. aastal pälvivad Euroopa kultuuripealinna ametliku programmi sündmused Lõuna-Eestis umbes miljon külastust; tiitliaastal toimuv mõjutab positiivselt nii siin ööbivate kui ühepäevaturistide arvu, majutus-, toitlustus-, transpordiettevõtete käivet, loomemajandust ja teisi tugiteenuste pakkujaid.

Osalemine Euroopa kultuuripealinna ettevalmistustes ja elluviimises annab Viljandi linnale ning linnas tegutsevatele asutustele mitmekülgseid võimalusi mainekujunduseks ning väljundeid Tartu 2024 välis- ja siseriiklikus turunduses ja kommunikatsioonis.

Tänu Euroopa kultuuripealinnale tõuseb piirkonna kultuuritegijate võimekus korraldada rahvusvahelisi sündmuseid, mis jääb linnale kasu tooma ka peale kultuuripealinna aasta lõppu. Juba praegu, Euroopa kultuuripealinna programmi koostamise algusfaasis, on mitmed Viljandi kultuuritegijad - Kondase Keskus, Viljandi JK Tulevik, Tartu Ülikooli Viljandi Kultuuriakadeemia - saanud unikaalse võimaluse panustada Euroopa kultuuripealinna programmiloomesse.

Tartu 2024 koostöölepinguga liitunud omavalitsuste kultuurivaldkonna töötajad kaasatakse kultuuripealinna kultuuritöötajate võrgustikku ja avalike suhete valdkonna töötajaid kultuuripealinna kommunikatsioonivõrgustikku.

SA Tartu 2024 teeb tihedat koostööd ka Lõuna-Eesti maakondlike arendusorganisatsioonidega. Iga kaasatud maakonna arendusorganisatsiooni ja Viljandi Linnavalitsuse poolt nimetatud kultuurijuht kuulub kultuuripealinna programmi ettevalmistavasse regionaalsesse ekspertkomisjoni, mis nõustab sihtasutust kultuuripealinna programmi regionaalse osa ettevalmistamisel.

Lõuna-Eesti kultuurivaldkonnas tegutsevate inimeste oskuste suurendamiseks ja innustamiseks on loodud Tartu 2024 võimestusprogramm nimega Kultuurikompass, mis koosneb foorumitest, seminaridest jm. Esimene Kultuurikompassi foorum väljaspool Tartut toimus 8. septembril 2020 just Viljandis, Pärimusmuusika Aidas.

SA Tartu 2024 ja Lõuna-Eesti omavalitsuste ettepanekute põhjal loodud koostöölepingus aastateks 2021-2025 on Euroopa kultuuripealinna tegevuste finantseerimispõhimõtted seotud omavalitsuse elanike arvuga põhimõttel, et teiste avalikust ja erasektorist pärit toetajate panus tegevuste elluviimiseks on suurem kui iga konkreetse omavalitsuse, antud juhul Viljandi linna panus. Kokku on Euroopa kultuuripealinna Tartu 2024 kavandatud tegevuseelarve aastateks 2020-2026 24,5 miljonit eurot.

17. augustil toimus Viljandi Linnavolikogu kultuuri- ning eelarve- ja arengukomisjoni ühiskoosolek, kus Tartu 2024 meeskond tutvustas Tartu 2024 programmi ja lepingut.

Kulu Viljandi linnale on järgmine:
Aastatel 2021 ja 2022 üks euro elaniku kohta, mille sihtotstarve on järgmine:
1. turunduse valdkonnas meediakajastusele, kogukonnast lähtuvale turundusele (35%);
2. programmi valdkonnas kultuurikorraldajate ja spetsialistide koolitamiseks ja arendamiseks ning põhiprogrammi kohaliku osa arendamiseks (50%);
3. tegevuste koordineerimisest lähtuva personali- ning üldkulude katteks (15%).

Aastatel 2023 ja 2024 kaks eurot elaniku kohta, mille sihtotstarve on järgmine:
1. turunduse valdkonnas meediakajastusele, kogukonnast lähtuvale turundusele (17,5%);
2. programmi valdkonnas kultuurikorraldajate ja spetsialistide koolitamiseks ja arendamiseks ning põhiprogrammi kohaliku osa arendamiseks (25%);
3. tegevuste koordineerimisest lähtuva personali- ning üldkulude katteks (7,5%);
4. täiendavale välisturundusele (50%).

Aastal 2024 täiendavalt 2,2 eurot elaniku kohta vastava omavalitsuse territooriumil toimuva Euroopa kultuuripealinn Tartu 2024 programmi sündmuste toetuseks tingimusel, et hiljemalt 2022.a lõpuks on iga omavalitsusega eraldi kokku lepitud nimetatud sündmuste nimekiri ja maht. Summale saab lisanduda kahepoolse kokkuleppega täiendav omavalitsuse poolne individuaalne panus konkreetse tegevuse või sündmuse realiseerimiseks;

Aastal 2025 üks euro elaniku kohta, mille sihtotstarve on järgmine: 
1. turundusvaldkonnas meediakajastustele kultuuripealinn Tartu 2024 toimunud sündmustest ja piirkonda jäävatest tegevustest ja teenustest 50%;
2. jätkutegevusteks saavutatu kindlustamiseks kultuurivaldkonnas ja mainekujunduses 50%.

(allkirjastatud digitaalselt)
Ene Rink
linnasekretär

(allkirjastatud digitaalselt)
Evelin Lagle-Nõmm
kultuuri- ja noorsootöö spetsialist